PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FK/3/1/130	Bratislava 7.decembra 2006	

Protimonopolný úrad Slovenskej republiky, odbor koncentrácií v správnom konaní 
č. 0095/OK/2005 začatom dňa 5.10.2005 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Slovenské investičné družstvo, so sídlom Osadná 11, 831 03 Bratislava, IČO: 00 011 088 a Synlab GmbH, so sídlom Max – Lang Str. 58, 707 71 Leinfelden- Echterdingen, Spolková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 vo veci koncentrácie podnikateľov Slovenské investičné družstvo, so sídlom Osadná 11, 831 03 Bratislava, IČO: 00 011 088, Synlab GmbH, so sídlom Max – Lang Str. 58, 707 71 Leinfelden- Echterdingen, Spolková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 a Klinikou lekárskej medicíny – časťou podniku podnikateľa Fakultná nemocnica s poliklinikou Bratislava, Ružinovská 6, 826 06 Bratislava 29, IČO: 31 813 861

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly nad Klinikou lekárskej medicíny - časťou podniku podnikateľa Fakultná nemocnica s poliklinikou Bratislava, Ružinovská 6, 826 06 Bratislava 29, IČO: 31 813 861 podnikateľom Slovenské investičné družstvo, so sídlom Osadná 11, 831 03 Bratislava, IČO: 00 011 088 prostredníctvom podnikateľa HMO Slovakia, a.s. so sídlom Križkova 9, 811 04 Bratislava, IČO: 35890568 a podnikateľa Synlab, s.r.o., so sídlom Križkova 9, 811 04 Bratislava, IČO: 35 878 151 a podnikateľom Synlab GmbH, so sídlom Max – Lang Str. 58, 707 71 Leinfelden- Echterdingen, Spolková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 prostredníctvom podnikateľa Synlab, s.r.o.. na základe Zmluvy o nájme nebytových priestorov a o nájme hnuteľných vecí uzatvorenú medzi Synlab, s.r.o., so sídlom Križkova 9, 811 04 Bratislava, IČO: 35 878 151 a Fakultnou nemocnicou s poliklinikou Bratislava, Ružinovská 6, 826 06 Bratislava 29, IČO: 31 813 861 zo dňa 8.7.2005, ktorá nadobudla platnosť udelením súhlasu Ministerstvom zdravotníctva SR dňa 19.8.2005.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 5.10. 2005 listom č. 5497/2005 podnikateľom HMO Slovakia, a.s. so sídlom Križkova 9, 811 04 Bratislava, IČO: 35890568 (ďalej len „HMO Slovakia“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) oznámená koncentrácia podnikateľov HMO Slovakia, Synlab GmbH, so sídlom Max – Lang Str. 58, 707 71 Leinfelden- Echterdingen, Spolková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 (ďalej len „Synlab GmbH“) a Klinikou lekárskej medicíny – časťou podniku podnikateľa Fakultnej nemocnice s poliklinikou Bratislava, Ružinovská 6, 826 06 Bratislava, IČO: 31 813 861 (ďalej len „FNsP“).

Na základe tohto oznámenia sa dňa 5.10.2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „Správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0095/OK/2005, o čom úrad informoval oznamovateľa koncentrácie listom 
č. 5913/PMÚ SR/2005 zo dňa 26.10. 2005. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť. 
Predmetné oznámenie bolo dňa 2.3.2006 listom zaevidovaným úradom pod č. 1007/2006 doplnené. Zároveň sa podnikateľ Synlab GmbH pripojil k oznámeniu predmetnej koncentrácie. 
Vzhľadom na to, že oznámenie predmetnej koncentrácie ani po jeho doplnení neobsahovalo všetky náležitosti podľa § 10 ods. 12 zákona a Vyhlášky, úrad listom č. 1310/PMÚSR/2006 zo dňa 17.3.2006 vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť. Zároveň úrad upozornil účastníka správneho konania, že na základe doteraz poskytnutých informácií a podkladov nevie identifikovať druhého účastníka koncentrácie na strane nadobúdateľa kontroly nad Klinikou lekárskej medicíny.
Dňa 28.7.2006 bolo úradu listom zaevidovaným pod č. 3333/2006 doručené doplnenie predmetného oznámenia koncentrácie prostredníctvom ich spoločného splnomocneného zástupcu Mgr. Jána Jergu, Synlab, s.r.o., Križkova 9, 811 04 Bratislava. 
V tomto liste účastníci správneho konania prostredníctvom ich spoločného zástupcu uvádzajú, že vzhľadom na štruktúru holdingovej skupiny Penta je potrebné pre konanie a rozhodnutie úradu a pri zohľadnení viacerých faktorov, ktorými je najmä samostatnosť v rozhodovaní jednotlivých spoločností v rámci skupiny pri prijímaní strategických rozhodnutí, vymedzujú ako druhého účastníka koncentrácie Slovenské investičné družstvo, so sídlom Osadná 11, 831 03 Bratislava, IČO: 00 011 088 (ďalej len „SID“).  
Prílohou tohto listu bola aj relevantné plnomocenstvá od oboch účastníkov správneho konania – podnikateľa Synlab, GmbH a podnikateľa SID.
Na 24.8.2006 sa na požiadanie úradu dostavil Mgr. Ján Jerga spoločný splnomocnený zástupca oboch účastníkov konania na ústne prejednanie uskutočnené na odbore koncentrácií, ktorého účelom bolo, aby vysvetlil niektoré skutočnosti uvedené v oznámení spolu s jeho doplnením. 
Na základe požiadavky úradu tak ako vyplýva zo zápisnice z ústneho prejednania zo dňa 24.8.2006 ako aj listu úradu č. 3933/PMÚ SR/2006 zo dňa 3.10.2006 účastníci konania prostredníctvom svojho spoločného splnomocneného zástupcu Mgr. Jána Jergu doplnili oznámenie koncentrácie listom doručeným úradu dňa 28.9.2006 zaevidovaným pod č. 3899/2006 a listom doručeným úradu dňa 31.10.2006 zaevidovaným pod č. 4252/2006. 
 
Uvedenými listami boli doplnené chýbajúce náležitosti oznámenia koncentrácie. 
Dňom 1.11.2006 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4297/PMÚ SR/2006 zo dňa 3.11.2006.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk dňa 11.5.2006. 

Z podkladov a informácií, ktoré boli v predmetnom konaní úradu predložené  podnikateľmi SID a Synlab, GmbH vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

SID
Spoločnosť SID je družstvo založené a konajúce podľa slovenských zákonov, registrované v Obchodnom registri Okresného súdu Bratislava I. pod č. 00 011 088, v Oddieli: Dr, vo vložke č.: 560/B. 

Spoločnosť SID zmenila právnu formu z akciovej spoločnosti na družstvo s účinnosťou odo dňa 21.03.2006, t.j. registráciou uvedenej zmeny v príslušnom obchodnom registri. SID je členom holdingovej skupiny Penta. Členom podnikateľa SID a zároveň jeho materskou spoločnosťou je podnikateľ Penta Investments Limited so sídlom Kanika Business Center, 2nd floor, 3105 Limassol, Cyprus (ďalej len „Penta“). 

Predmetom podnikania podnikateľa SID je kúpa tovaru na účely jeho predaja konečnému spotrebiteľovi /maloobchod/ v rozsahu voľnej živnosti, kúpa tovaru na účely jeho ďalšieho predaja iným prevádzkovateľom živnosti /veľkoobchod/ v rozsahu voľnej živnosti, sprostredkovateľská činnosť v oblasti obchodu, služieb a výroby v rozsahu voľnej živnosti, sprostredkovanie predaja, prenájmu a kúpy nehnuteľností, správa nehnuteľností na základe zmluvy – obstarávateľské služby spojené so správou, prenájom nehnuteľností s poskytovaním doplnkových služieb – obstarávateľské služby spojené s prenájmom, prenájom hnuteľných vecí – motorových vozidiel, dopravných zariadení, strojov, prístrojov, kancelárskych strojov a zariadení vrátane počítačov, faktoring a forfaiting, poskytovanie úverov z vlastných zdrojov nebankovým spôsobom, leasingová činnosť v rozsahu voľnej živnosti, vedenie účtovníctva, činnosť účtovných a ekonomických poradcov, činnosť organizačných poradcov, poradenská, konzultačná a školiaca činnosť v oblasti obchodu, služieb, dopravy, strojárenstva, hutníctva, opravárenských technológií, informačných a riadiacich systémov v rozsahu voľnej živnosti, marketing – prieskum trhu a verejnej mienky, poradenská činnosť v oblasti software v rozsahu voľnej živnosti, správa počítačových sietí, poskytovanie software – predaj hotových programov na základe zmluvy s autorom, skladovanie /okrem prevádzkovania verejných skladov/, manipulácia s nákladom – nakládka, vykládka, triedenie, balenie tovarov, vybavovanie colnej deklarácie, prevádzkovanie miesta uloženia písomností nearchívnej povahy, kancelárske a administratívne práce vrátane kopírovacích a rozmnožovacích služieb, reklamná, inzertná a propagačná činnosť v rozsahu voľnej živnosti.  

Z vyššie uvedených skutočností vyplýva, že spoločnosť SID je podnikateľom podľa    § 3 ods. 2 zákona č. 136/2001 Z.z. v znení neskorších predpisov a teda sa na neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.
Synlab, GmbH

Spoločnosť Synlab, GmbH je spoločnosťou zaregistrovanou Obchodnom registri Nürtingen, Spolková republika Nemecko, pod identifikačným číslom: HRB 4720. Je spoločnosťou, ktorej predmetom činnosti je vytvorenie a zabezpečenie priestorových, technických, logistických a materiálnych predpokladov na prevádzku praxí spoločenstiev laboratórnych lekárov a to najmä prenajatím alebo kúpou vhodných priestorov, zabezpečením prevádzkových prostriedkov a prevádzkového vybavenia a všetkých ostatných materiálov potrebných pre prevádzku lekárskeho laboratória a materiálov potrebných pre laboratórne spoločnosti, ďalej biotechnická analytika a služby. 

Podnikateľ Synlab, GmbH mal pred transakciou na území SR 100% majetkovú účasť v spoločnosti Synlab, s.r.o.

Z vyššie uvedených skutočností vyplýva, že Synlab, GmbH je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Klinika lekárskej medicíny – časť podniku podnikateľa FNsP
V prípadoch kedy koncentrácia má formu získania kontroly nad časťou podniku podnikateľa, účastníkom koncentrácie na strane nadobúdaného subjektu je podnikateľ, nad ktorého časťou sa kontrola získava, vzhľadom na to, že vo všeobecnosti časť podniku podnikateľa nemá právnu subjektivitu.
Podľa § 9 ods. 3 zákona časťou podniku podnikateľa podľa odseku § 9 ods. 1 písm. b) je na účely tohto zákona organizačná zložka podniku alebo aktíva, na ktorých základe možno dosahovať obrat.
Klinika laboratórnej medicíny – časť podniku podnikateľa FNsP pred koncentráciou vykonávala činnosť na trhu poskytovania zdravotnej starostlivosti v oblasti laboratórnych vyšetrení (klinickej biochémie, hematológie, mikrobiológie a imunológie)  a dosahovala obrat.  

Tak ako je uvedené nižšie, účastníkom na strane nadobúdaného subjektu je podnikateľ FNsP ako podnikateľ, nad ktorého časťou sa kontrola získava.
Z vyššie uvedených skutočností vyplýva, že FNsP je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase vzniku koncentrácie, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona č. 136/2001 Z.z. účinného v čase vzniku koncentrácie rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplneniach spočíva v získaní nepriamej kontroly nad Klinikou laboratórnej medicíny – časťou podniku podnikateľa FNsP podnikateľom SID prostredníctvom podnikateľa HMO Slovakia a podnikateľa Synlab, s.r.o., so sídlom Križkova 9, 811 04 Bratislava, IČO: 35 878 151 a podnikateľom Synlab GmbH prostredníctvom podnikateľa Synlab, s.r.o.. na základe Zmluvy o nájme nebytových priestorov a o nájme hnuteľných vecí uzatvorenej medzi Synlab, s.r.o. a FNsP zo dňa 8.7.2005 (ďalej len „Nájomná zmluva“). Zároveň účastníci konania uviedli, že podľa § 13 ods. 6 zákona č. 278/1993 Z.z. o správe majetku štátu a príslušných ustanovení Opatrenia Ministerstva zdravotníctva Slovenskej republiky zo 17.7.2003 o úprave dispozičných oprávnení správcov v zriaďovacej pôsobnosti Ministerstva zdravotníctva Slovenskej republiky pri nakladaní s majetkom štátu č. 266/203 Z.z. nadobudla Nájomná zmluva platnosť udelením súhlasu Ministerstva zdravotníctva Slovenskej republiky dňa 19.8.2005.

Úrad sa v prvom rade zameral na posúdenie, či Nájomnou zmluvou táto koncentrácia vznikne, t.j. či Nájomná zmluva znamená, že podnikateľ SID a podnikateľ Synlab, GmbH touto Nájomnou zmluvou nadobudne spoločnú kontrolu nad Klinikou laboratórnej medicíny - časťou podniku podnikateľa FNsP. Pri posudzovaní Nájomnej zmluvy zobral do úvahy úrad nasledovné skutočnosti:
-	ide o prenájom majetku štátu od jeho správcu podľa zákona č. 278/1993 Z.z.    o správe majetku štátu v znení neskorších predpisov a kontrolu nad týmto majetkom štátu nie je možné nadobudnúť iným spôsobom ako nájmom
-	predmetom Nájomnej zmluvy sú jednak nebytové priestory a jednak hnuteľné veci, ktoré predstavujú inventár týchto nebytových priestorov, vecné vybavenie, zdravotnícke prístroje a ostatná zdravotnícka technika a výpočtová technika, ktoré sú nevyhnutne potrebné pre prevádzkovanie Kliniky laboratórnej medicíny.
-	Nájomca – Synlab, s.r.o. (ďalej len „Nájomca“) sa v Nájomnej zmluve zaväzuje, že bude veci vyšpecifikované ako predmet nájmu užívať výlučne za účelom prevádzkovania Kliniky laboratórnej medicíny, poskytovania zdravotnej starostlivosti v oblasti klinickej biochémie, hematológie, mikrobiológie a imunológie, na výučbu a vzdelávanie, výskumnú, vedeckú a pedagogickú činnosť
-	Nájomná zmluva sa uzatvára na dobu 10 rokov
-	Nájomca sa Nájomnou zmluvou zaviazal, že formou osobitného písomného protokolu prevezme všetkých zamestnancov Kliniky laboratórnej medicíny, ktorí majú s prenajímateľom uzatvorený pracovný pomer ku dňu účinnosti Nájomnej zmluvy.

Podľa § 9 ods. 3 zákona časťou podniku podnikateľa podľa odseku § 9 ods. 1 písm. b) je na účely tohto zákona organizačná zložka podniku alebo aktíva, na ktorých základe možno dosahovať obrat.
Tak ako je uvedené vyššie, klinika laboratórnej medicíny pred koncentráciou vykonávala činnosť na trhu poskytovania zdravotnej starostlivosti v oblasti klinickej biochémie, hematológie, mikrobiológie a imunológie a dosahovala obrat.  
Na základe týchto skutočností došiel úrad k záveru, že ide o prenájom dlhodobý, jeho účelom je zabezpečiť všetky materiálne aj personálne zdroje na vykonávanie činnosti na trhu poskytovania zdravotnej starostlivosti v oblasti klinickej biochémie, hematológie, mikrobiológie a imunológie. 

Ďalej úrad skúmal, či kontrolu nad Klinikou laboratórnej medicíny - časťou podniku podnikateľa FNsP nadobudne podnikateľ Synlab, s.r.o. – spoločný podnik podnikateľov SID a Synlab, GmbH, alebo sa jedná o získanie nepriamej spoločnej kontroly podnikateľov kontrolujúcich spoločný podnik. 

Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. 
Na základe toho, že úrad rozhodnutím č. 2006/ZK/3/1/114 zo dňa 6.10.2006 preukázal, že Synlab, s.r.o. nie je plnofunkčný spoločný podnik a úrad zistil, že tento spoločný podnik je iba prostriedkom, ktorým podnikatelia SID a Synlab, GmbH získajú kontrolu nad Klinikou lekárskej medicíny – časťou podniku podnikateľa FNsP.  Úrad teda určil ako účastníkov koncentrácie na strane nadobúdateľov spoločnej kontroly podnikateľov SID a Synlab, GmbH.

Na základe vyššie uvedených skutočností úrad dospel k záveru, že dňom, kedy Nájomná zmluva nadobudla platnosť, t.j. dňa 19.8.2005 nadobudol podnikateľ SID prostredníctvom podnikateľov HMO Slovakia a Synlab, s.r.o. a podnikateľ Synlab, GmbH prostredníctvom podnikateľa Synlab, s.r.o. nepriamu kontrolu nad Klinikou laboratórnej medicíny - časťou podniku podnikateľa FNsP, čim došlo ku koncentrácii podľa § 9 ods. 1 písm. b) zákona. 

 Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Tak ako je uvedené vyššie v prípadoch, kedy spoločný podnik je priamym nadobúdateľom kontroly nad podnikom iného podnikateľa, je nevyhnutné určiť, či kontrolu získava spoločný podnik, alebo sa jedná o získanie nepriamej spoločnej kontroly podnikateľov kontrolujúcich spoločný podnik. 

V prípadoch kedy koncentrácia má formu získania kontroly nad časťou podniku podnikateľa, účastníkom koncentrácie na strane nadobúdateľa kontroly je podnikateľ, ktorý získava výlučnú kontrolu nad časťou podniku podnikateľa a na strane nadobúdaného subjektu účastníkom koncentrácie je podnikateľ, nad ktorého časťou sa kontrola získava, vzhľadom na to, že vo všeobecnosti časť podniku podnikateľa nemá právnu subjektivitu.

Na základe vyššie uvedeného úrad zistil, že účastníkom správneho konania je podnikateľ SID, ktorý získal prostredníctvom podnikateľov HMO Slovakia a Synlab, s.r.o. nepriamu kontrolu a podnikateľ Synlab, GmbH., ktorí získal prostredníctvom podnikateľa HMO Slovakia nepriamu kontrolu nad podnikom podnikateľa Synlab, s.r.o.. 

Zároveň úrad zistil, že účastníkom predmetnej koncentrácie je na strane nadobúdateľov kontroly podnikateľ SID a podnikateľ Synlab, GmbH a účastníkom na strane nadobúdaného subjektu je podnikateľ FNsP ako podnikateľ, nad ktorého časťou sa kontrola získava.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ SID a podnikateľ Synlab, GmbH v roku 2004 dosiahol celosvetový celkový obrat prevyšujúci 1,2 mld. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2004, presiahol 1,2 mld. Sk. Úrad ďalej zistil, že podnikatelia podnikateľ SID dosiahol v roku 2004 v Slovenskej republike obrat vyšší ako 500 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia (ďalej len „Komisia“) oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Vychádzajúc zo znenia § 10 ods. 9 zákona a zo skutočnosti, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň, kedy Nájomná zmluva nadobudla platnosť, teda 19.8.2005, úrad zistil, že predmetná koncentrácia bola úradu oznámená v lehote podľa § 10 ods. 9 zákona.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

Ako vyplýva z oznámenia podnikateľ Synlab, GmbH pôsobí ako 
a)	poskytovateľ laboratórnych medicínskych služieb v nasledovných medicínskych odboroch: Biochémia, mikrobiológia, hematológia, imunológia; ďalej veterinárna medicína a enviromentálne analýzy.  Zoznam jeho najdôležitejších vyšetrení je
-	biochémia: glukóza, kreatinín, cholesterol, ALT, kyselina močová
-	hematológia: krvný obraz, diferenciálny krvný obraz, fibrinogén, protrombín, Quickov test
-	mikrobiológia: hemokultúry, stery (kultivácia), HbsAg, HIV, berelióza
-	imunologické vyšetrenia: IgG, IgA, IgM, C3, C4, prietoková cytometria
-	veterinárne vyšetrenia: glukóza, krvný obraz, kultivácie (stery), imunoglobíny, brucelóza
-	enviromentálne vyšetrenia: chemická analýza vody, biologická analýza vody, vyšetrenie polutantov vo vzduchu, vyšetrenia olova v materiáloch, vyšetrenia selénu v materiáloch
b)	uskutočňuje veľkoobchod s prístrojmi a reagenciami, a taktiež so ŠZM slúžiacimi pre poskytovanie služieb v oblasti laboratórnej diagnostiky.
Územie na ktorom sú tieto služby poskytované (s výnimkou SR) je predovšetkým Spolková republika Nemecko, kde realizuje 95% svojho obratu, ďalej sa jedná o štáty ako Bulharsko, Rumusko, Rakúsko, Švajčiarsko, Česká republika, Irán; avšak ich podiel na výnosoch Synlab, GmbH spolu nepresahuje 10 % celkového obratu spoločnosti, jedná sa o novovzniknuté afilácie s minimálnym podielom na lokálnych trhoch mimo územia Slovenskej republiky.

Na území SR podnikateľ Synlab, GmbH pred koncentráciou vlastnil 49% podiel na základnom imaní spoločnosti Synlab, s.r.o., ktorú kontroloval spoločne s podnikateľom SID. Táto však pred koncentráciou nevykonávala žiadnu činnosť a  nedosahovala žiaden obrat. 

Podnikateľ SID je spoločnosť holdingového typu a patrí medzi spoločnosti patriace do holdingovej skupiny Penta. Ako vyplýva z oznámenia v rámci tejto holdingovej štruktúry existuje množstvo obchodných spoločností s výrazne odlišným predmetom činnosti, pričom predmetom podnikania väčšiny z týchto spoločností nie je výslovne výrobná sféra. 

Medzi spoločnosti kontrolované podnikateľmi patriacimi do holdingovej skupiny Penta patria v oblasti zdravotníctva podnikateľ DÔVERA, zdravotná poisťovňa, a.s., Čulenova 5 810 00 Bratislava, IČO: 35942479 (ďalej len „DÔVERA“ a SIDERIA zdravotná poisťovňa, a.s., Moldavská cesta 8/A, 040 11 Košice, IČO: 36 595 632 (ďalej len „SIDERIA“). 

Trh zdravotného poistenia v Slovenskej republike bol v čase vzniku koncentrácie reprezentovaný piatimi zdravotnými poisťovňami: Všeobecná zdravotná poisťovňa, a.s., Spoločná zdravotná poisťovňa, a.s., DÔVERA zdravotná poisťovňa, a.s., SIDERIA zdravtná poisťovňa, a.s., APOLLO zdravotná poisťovňa, a.s.. 
V súčasnosti pôsobí na trhu zdravotného poistenia v Slovenskej republike Spoločná zdravotná poisťovňa, a.s., APOLLO zdravotná poisťovňa, a.s., DÔVERA zdravotná poisťovňa, a.s., Európska zdravotná poisťovňa, a.s., SIDERIA zdravotná poisťovňa, a.s., Union, zdravotná poisťovňa a.s. a Všeobecná zdravotná poisťovňa, a.s..

Ako uvádzajú oznamovatelia v predmetnom oznámení spoločný podiel zdravotných poisťovní DÔVERA zdravotná poisťovňa, a.s. a SIDERIA zdravotná poisťovňa, a.s. na trhu zdravotného poistenia podľa celkových výdavkov bol v roku 2004 spoločne 11% a v roku 2005 11,4%. Ako je uvedené v oznámení koncentrácie najvyšší podiel na trhu zdravotného poistenia v Slovenskej republike podľa objemu výdavkov na jednotlivé druhy zdravotnej starostlivosti mala v roku 2004 Všeobecná zdravotná poisťovňa, a.s. s podielom 70,3 % a v roku 2005 s podielom 69,3% . 

Podľa oznámenia poisťovne DÔVERA a SIDERIA majú vybudovanú sieť pobočiek po celom území Slovenskej republiky, pomocou ktorých zabezpečujú svojím klientom – odberateľom svojich služieb všetok nevyhnutný servis. Hlavnou náplňou ich práce je uzatváranie Zmlúv o poskytovaní zdravotnej starostlivosti s jednotlivými poskytovateľmi zdravotnej starostlivosti, na základe ktorých poskytovateľom uhrádzajú ich služby poskytnuté klientom. Keďže existuje nesúlad medzi potrebami jednotlivých poskytovateľov zdravotnej starostlivosti a výškou poskytovaných služieb (výkonov), zdravotné poisťovne súčasne fungujú aj ako regulátor trhu, pomocou tzv. finančných limitov pre jednotlivých poskytovateľov regulujú objem poskytovaných služieb dohodami o rozsahu poskytovaných služieb a výkonov jednotlivými poskytovateľmi zdravotnej starostlivosti, kontrolujú správnosť a oprávnenosť služieb fakturovaných poskytovateľmi, určujú čo je nevyhnutná (urgentná) lekárska starostlivosť (v prípade fakturovania nadlimitov poskytovateľmi) a teda oprávnená nadfakturácia a čo nie, t.j. starajú sa o najhospodárnejšie a najefektívnejšie využitie prostriedkov odvedených do systému zdravotného postenia tak, aby každý poistenec mal zabezpečenú dostatočne rýchlu, kvalitnú a úplnú zdravotnú starostlivosť.

Z oznámenia vyplýva, že okrem podnikateľa SID na trhu zdravotného poistenia nepôsobí ani jeden z účastníkov koncentrácie. 

Ďalšou podnikateľskou činnosťou, ktorú vykonávajú účastníci koncentrácie je poskytovanie laboratórnych vyšetrení.
Ako vyplýva z oznámenia Klinika lekárskej medicíny ako časť podniku podnikateľa FNsP poskytuje nasledovné laboratórne vyšetrenia, ktoré sú svojim charakterom vzájomne nezastupiteľné a z tohto dôvodu podľa oznamovateľa predstavujú pre účely koncentrácie štyri samostatné relevantné trhy. Ide o 
-	klinickú biochémiu, ktorá je monovalentný laboratórny medicínsky odbor, ktorý s zaoberá vyšetrením biochemických parametrov (napr. cukrov, tukov, bielkovín a iných parametrov) v telesných tekutinách za účelom prevencie, diagnostiky, monitoringu a terapie chorôb
-	hematológiu a transfuziológia, ktorá je monovalentný medicínsky odbor, ktorý sa zaoberá vyšetrením hematologických parametrov v telesných tekutinách (napr. parametrov krvného obrazu, koagulácie a iných parametrov) za účelom prevencie, diagnózy, monitoringu a terapie chorôb
-	klinická mikrobiológia, ktorá je laboratórne medicínsky odbor, ktorý poskytuje vyšetrenia biologického materiálu mikrobiologickými – bakteriologickými, serologickými, virologickými, parazitologickými a inými za účelom diagnostiky, prevencie a monitorovania chorôb
-	imunológiu, ktorá predstavuje laboratórnu diagnostiku imunitných ochorení. Humorálne parametresa sa prekrývajú s klinicko- biochemickou diagnostikou – časť imunochémia, celurálne parametre sa vyšetrujú prevažne metódou prietokovej cytometrie a pokrývajú aj oblasť transplantácií orgánov.
Ako uvádza oznamovateľ defínicia monovalentných laboratórnych odborov je v súlade s Chartou pre Medicínsku biopatológiu EUMS (European Union for Medical Specialists).

Zároveň oznamovateľ uvádza, že tieto laboratórne vyšetrenia Klinika vykonáva výlučne na území Bratislavy a jej okolia do 60km. Oznamovateľ odôvodňuje takéto vymedzenie priestorového relevantného trhu tým, že diagnostiku vzoriek zvážaných do laboratória je možné s ohľadom na kvalitu vzoriek realizovať len do určitého časového horizontu. Tento proces úzko súvisí s logistikou zvážaných vzoriek. 

S ohľadom na takto vymedzený priestorový relevantný trh je zrejmé, že napriek tomu, že podnikateľ Synlab, GmbH, tak ako je uvedené vyššie, pôsobí na trhu laboratórnych vyšetrení (vykonáva laboratórne vyšetrenia biochémiu, mikrobiológiu, imunologické vyšetrenia, veterinárne vyšetrenia, enviromentálne vyšetrenia), túto svoju podnikateľskú činnosť vykonáva na inom geografickom relevantnom trhu. 

Zároveň v oznámení oznamovatelia uvádzajú, že do skupiny Penta patrí v súčasnosti aj spoločnosť Alpha medical, a.s. Ružomberok, IČO: 31 647 758, ktorá svoje služby: poskytovanie zdravotnej starostlivosti v zdravotníckom zariadení spoločných vyšetrovacích a liečebných zložiek v špecializovanom odbore klinická biochémia, klinická mikrobiológia, hematológia a transfúziológia, patologická anatómia a lekárska genetika poskytuje na území severného Slovenska, najmä v okresoch Martina, Žiliny a Ružomberka. 

S ohľadom na vymedzený priestorový relevantný trh je zrejmé, že napriek tomu, že podnikateľ Alpha medical, a.s. Ružomberok pôsobí na trhu jednotlivých laboratórnych vyšetrení, túto svoju podnikateľskú činnosť vykonáva na inom geografickom relevantnom trhu. 

Vychádzajúc z počtu vyšetrení odhadujú oznamovatelia v oznámení podiel Kliniky lekárskej medicíny na relevantnom trhu jednotlivých laboratórnych vyšetrení na priestorovom trhu Bratislavy a jej okolia do vzdialenosti 60 km je nasledovný: 
-	na relevantnom trhu klinickej biochémie za rok 2004 14% a za rok 2005 12,5%
-	na relevantnom trhu hematológie za rok 2004 15% a za rok 2005 13%
-	na relevantnom trhu mikrobiológie za rok 2004 16% a za rok 2005 13%
-	na relevantnom trhu imunológie za rok 2004 15% a za rok 2005 13%

Zároveň oznamovatelia uvádzajú, že na takto vymedzenom relevantnom trhu pôsobí okrem Kliniky lekárskej medicíny v oblasti laboratórnej diagnostiky niekoľko silných hráčov. Ide najmä o spoločnosti Medirex, spol. s r.o., Pezinok (ďalej len „Medirex“) a HPL, spol. s r.o., Bratislava (ďalej len „HPL“). Vychádzajúc z počtu vyšetrení odhadujú podiel na trhu jednotlivých laboratórnych vyšetrení na priestorovom relevantnom trhu Bratislavy a jej okolia do vzdialenosti 60 km tak, že 
-	na relevantnom trhu klinickej biochémie dosiahol najvyšší podiel podnikateľ Medirex a to za rok 2004 46% a za rok 2005 49%,
-	na relevantnom trhu hematológie dosiahol najvyšší podiel podnikateľ Medirex a to za rok 2004 46%-tný a za rok 2005 49 %,
-	na relevantnom trhu mikrobiológie dosiahol najvyšší podiel podnikateľ HPL a to za rok 2004 73% a za rok 2005 77%
-	na relevantnom trhu imunológie dosiahol najvyšší podiel podnikateľ Medirex a to za rok 2004 46% a za rok 2005 48%.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Preto úrad skúmal, či uskutočnením posudzovanej koncentrácie nedôjde na vymedzených trhoch k takým zmenám, ktoré by vytvárali, alebo posilňovali  dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže. 

Ako dôvody posudzovanej koncentrácie uviedli účastníci konania v oznámení, že spojením jeho materských spoločností dosiahne podnikateľ Synlab, s.r.o. výhodnú pozíciu na trhu dodávok s ohľadom na čiastočnú úsporu (cca 16%-tnú) vstupných nákladov na základe dodávok reagencií od nemeckého výrobcu technológie za nižšie ceny v porovnaní s cenami dodávateľov zo Slovenskej republiky investície, ktoré spoločnosť Synlab, s.r.o. vložila do novej technológie zabezpečia vysokú kvalitu poskytovania zdravotnej starostlivosti, resp. diagnostiky. Reálna návratnosť investícií je plánovaná do dvoch rokov. Ostatné investičné zámery budú realizované na základe výsledkov hospodárenia spoločnosti Synlab, s.r.o.. V rámci zhodnotenia účinkov predmetnej koncentrácie vo vzťahu ku spotrebiteľom sa v oznámení uvádza, že v rámci delimitácie prešla Klinika laboratórnej medicíny Kramáre na spoločnosť Synlab, s.r.o.. Týmto procesom prešli všetky práva a povinnosti kliniky na spoločnosť Synlab, s.r.o.. Okruh zákazníkov zostáva nezmenený. prevažnú väčšinu zákazníkov tvoria lekári Fakultnej nemocnice s poliklinikou Bratislava, časť nemocnica L. Dérera, Bratislava – Kramáre. Cieľom spoločnosti Synlab, s.r.o. je poskytovať zdravotnú starostlivosť (diagnostiku) v najvyššej možnej kvalite všetkým súčasným i budúcim spotrebiteľom.
V oznámení sa tiež uvádza, že koncentráciou dosiahne spoločnosť Synlab, s.r.o. kombináciu finančného partnera s lokálnym zázemím a zahraničného partnera s odborným know-how. 

Úrad zobral pri posudzovaní predmetnej koncentrácie do úvahy najmä na akých vyššie vymedzených relevantných trhoch pôsobia účastníci koncentrácie, aké je ich postavenie na týchto trhoch, aké je postavenie ich konkurentov na týchto trhoch ako aj ďalšie charakteristiky týchto trhov a neidentifikoval žiadne súťažné obavy vyplývajúce z tejto koncentrácie. 

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej vzniku vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. 

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 4297/PMÚ SR/2006 zo dňa 3.11.2006 vyzval účastníkov správneho konania pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhol jeho doplnenie.

Splnomocnený zástupca účastníkov konania listom zaevidovaným úradom pod číslom 4656/2006 doručenom úradu dňa 1.12.2006 uviedol, že „účastníci koncentrácie žiadajú úrad, aby pri svojom rozhodovaní zohľadnil skutočnosť, že hoci bola koncentrácia oznámená až dňa 5.10.2006 zmluva o nájme nebytových priestorov a o nájme hnuteľných vecí uzavretá dňa 8.7.2005 medzi Synlab, s.r.o. a FNsP nadobudla platnosť až udelením súhlasu Ministerstva zdravotníctva Slovenskej republiky a to dňa 19.8.2005. A následne táto zmluva nadobudla účinnosť 17.10.2006, teda až po tom, čo bola koncentrácia oznámená úradu.“
Úrad zobral do úvahy skutočnosť, že Nájomná zmluva nadobudla platnosť až udelením súhlasu Ministerstvom zdravotníctva Slovenskej republiky tak ako je uvedené vyššie. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Ján Jerga
Synlab, s.r.o.
Križkova 9
811 04 Bratislava